Das dritte Hypomnema an Sarapion
Material: papyrus
Place: Memphites
Categories: Eingabe
Ptolemaios an den Diadochos und Hypodioiketen Sarapion
Bitte um Beschleunigung der angeordneten Lieferung (Gehalt) an die Zwillinge und Freistellung seines Bruders
Σαρα[πί]ωνι τῶν διαδόχων καὶ ὑποδιοικητῆι 
παρὰ Πτολεμαίου τῶν [ἐ]ν κατοχῇ ὄντων 
ἐν τῶι μεγάλωι Σαραπιείωι ἔτος τοῦτο ἑνδέκατον. 
τοῦ ιθ  Μεσορὴ ἀναβάντι σοι καὶ ἐπιθύσαντι ἀπέδωκα 
τὴν παρὰ τοῦ βασιλέως κεχρηματισμένην τῶν 
διδυμῶν ὑπὲρ τοῦ καθήκοντος αὐταῖς ἐλαίου καὶ κίκιος 
ἔντευξιν καὶ ἠξίωσά σε, ὅπως ἀποδ[ο]θῇ αὐταῖς καὶ [ὧν] 
χρόνων ὀφείλετʼ αὐταῖς καὶ ἐπηγγείλω μοι. διὸ καὶ 
συνέστησά σοι τὸν πορίζοντά μοι τὴν τροφὴν 
νεώτερόν μου ἀδελφὸν πραγματευσόμενον ταῦτα. 
σὺ δὲ  πρὸς τὸ θεῖον ὁσίως διακείμενος καὶ οὐ βουλό
μενος παραβῆναί τι τῶν ἐν τῶι ἱερῶι ἐπηγγελμένων  
ἀπέστειλας χρηματίσας Μεννίδει ἔχον ὑπογραφὴν· 
ἐπισκεψάμενον τὰ καθήκ[ον]τʼ ἀποδοῦναι, ἐφʼ οἷς γίνοιτό σοι 
μὴ μόνον ἐφʼ οἷς εἶ μένειν, ἀλλὰ καὶ ἐπὶ μείζονα προάγειν. 
τοῦ δὲ Μεννίδο[υ] ὑπογεγραφότος· τοῖς γραμματεῦσι. ἐπι
σκεψαμένους ἀνενεγκεῖν, [καὶ το]ύτων ἀνενηνοχότων 
καθήκειν δίδοσθαι, ὅσα καὶ ἡμεῖς προεφερόμεθα, 
ὁ Μεννίδης πάλιν φησὶν ἐπὶ σὲ δεῖν ἀνενεχθῆναι. 
ἀξιῶ οὖν σε μετὰ δεήσεως νομίσαντα ταῖς διδύμαις 
ἰδίαι σε ταῦτα διδόναι καὶ ἐμβλέψαντα ὅτι ὅς μοι 
ἐπόριζε τὰ δέοντα ἀποσπ[ασθ]εὶς ἀπὸ τοῦ Μεσορὴ μηνὸς 
περὶ ταῦτʼ ὢν οὐ δύνατʼ ἐκκ[ο]μίσασθαι, συντάξαι 
ἐπιστρεφέστερον τῶι Μεννίδει χρηματίσαι τό τε ἔλαιον 
καὶ τὸ κῖκι, ἵνα μὴ ἔτι πλεῖον [κ]αταφθειρομένου τοῦ 
παιδαρίου καὶ καμοῦ ἐνδεοῦς τοῖς δέουσιν ὄντος ἀναγ
κασθῶ μηκέτι προσκεῖσθαι τῶι Μεννίδει καὶ τὰς διδύμας 
μηθὲν ἐχούσας τῶν καθηκόντων τὸ ἱερὸν ἐγλιπεῖν. 
σοὶ δὲ γίνοιτο εὐημερεῖν παρὰ τῶι βασιλεῖ τὸν ἅπαντα 
χρόνον. εὐτύχει.